
סדר היום:	הצעת חוק מימון מפלגות (תיקון – מועדי מסירת חשבונות ודוחות), התשס"ד-2004



נכחו:

חברי הוועדה:	מיכאל איתן – היו"ר
	משה גפני


מוזמנים:	עו"ד שרית שפיגלשטיין, משרד המשפטים
			 משה שיפמן, עוזר לחבר הכנסת משה גפני


ייעוץ משפטי:	משה בוטון
	קרן וינשל


מנהלת הוועדה:	דורית ואג


רשמת פרלמנטרית:	הדס דויטש


הצעת חוק מימון מפלגות (תיקון – מועדי מסירת חשבונות ודוחות), התשס"ד-2004


היו"ר מיכאל איתן:

	שלום רב, אני מתכבד לפתוח את הישיבה.

	גפני, בבקשה תציג את החוק.

משה גפני:

	 החוק הזה במהותו הוא טכני. בניגוד לרשויות המקומיות, שם יש מועד קבוע שצריך להגיש דוח על ההוצאות הכספיות וההכנסות, בבחירות לכנסת המועד הוא מאוד לא ברור – לאחר הפרסום ברשומות, ב-1 בחודש הקרוב, וזה מעמיד את אנשי המפלגות במצב שלא יודעים מתי צריך להגיש, וזה שונה מהרשויות. התיקון הוא טכני. המועד שבו יש להגיש את הדוח - לא יאוחר מתום שלושה חודשים מיום הבחירות, שזה מועד ברור, כמו ברשויות המקומיות. יש טבלה שמראה שלפעמים זה פחות זמן, לפי הצעת החוק שלי, לפעמים יותר זמן, אך בממוצע זה מועד קבוע.

קרן וינשל:

	היום יש אי ודאות לגבי התאריך שהמפלגות צריכות למסור את הדוחות שלהן. לפעמים זה יוצא חודשיים וחצי ולפעמיים שלושה וחצי. היום הסעיף קובע שהדוחות יוגשו תוך עשרה שבועות מתום החודש שבו פורסמו תוצאות הבחירות, אז אם הפרסום הוא ב-1 בחודש, זה שלושה וקצת חודשים. חבר הכנסת גפני רוצה שזה יהיה יום קבוע וברור. 

משה גפני:

	אם היה אפשר לעשות זאת באופן מינהלי, היה באופן מינהלי. אין אפשרות. רק בתיקון חקיקה.

היו"ר מיכאל איתן:

	 כל אדם יודע מה זה שוטף פלוס עשרה שבועות.

משה גפני:

	 מה קשור הפרסום ברשומות לדוח על ההוצאות- -

קרן וינשל:

	זה דווקא כן קשור.

משה שיפמן:

	חודשיים וחצי זה פחות זמן ושלושה וחצי חודשים זה הרבה זמן. עדיף לתחום את זה בזמן קבוע, בדיוק כמו ברשויות המקומיות. 

היו"ר מיכאל איתן:

	 כמה זה עשרה שבועות?


קרן וינשל:

	13 שבועות ויום מיום הבחירות.

היו"ר מיכאל איתן:

	 נביא את זה להצבעה. מה עם מבקר המדינה?

דורית ואג:

	הם הסכימו, הם אפילו לא טרחו לבוא.

היו"ר מיכאל איתן:

	 נצביע מחר, יחד עם בני אלון.
	
	תודה רבה, הישיבה נעולה.



הישיבה ננעלה בשעה 12:15.
